b'\n_START_ARTICLE_\nPetelin in zmaj\n_START_PARAGRAPH_\nPetelin in zmaj je kratka pravljica iz zbirke pravljic Poga\xc5\xa1eni zmaj (2003) slovenske pisateljice, pesnice, re\xc5\xbeiserke in prevajalke Bine \xc5\xa0tampe \xc5\xbdmavc. Petelin in zmaj je pravljica o naivnem zmaju, ki se ustra\xc5\xa1i samega petelina.\n_START_SECTION_\nGlavna literarna oseba\n_START_PARAGRAPH_\nGlavna literarna oseba ja bahavi stra\xc5\xa1en zmaj, ki je ustrahoval vse ljudi. Vse druge ljudi je podcenjeval, se nesramno obna\xc5\xa1al in mislil, da ni bolj mo\xc4\x8dnega junaka na svetu. Bil pa je tudi zelo naiven in neprimi\xc5\xa1ljen, saj ga pastir\xc4\x8dek zlahka pretenta.\n_START_SECTION_\nSimbol zmaja\n_START_PARAGRAPH_\nV vzhodnih kulturah zmaj simbolizira sre\xc4\x8do. Na zahodu pa je za razliko v pravljicah vedno upodobljen kot zlobni zmaj, katerega mora premagati dobri princ, da pride do lepe kralji\xc4\x8dne. Na vzhodu zmaji veljajo za junake, na zahodu pa zlobne po\xc5\xa1asti. V pravljicah so zmaji najve\xc4\x8dkrat prikazani kot veliki zlobni ogenj-bruhajo\xc4\x8di stvori z velikimi zobmi in po navadi v slu\xc5\xbebi zlobnih \xc4\x8darovnic. Vedno so inteligentni in ubogajo ukaze._NEWLINE_Simbol zmaja v kr\xc5\xa1\xc4\x8danstvu pomeni zlobno osebnost, zaradi povezovanja s hudi\xc4\x8dem (raz\xc5\xa1irjeno predvsem v Evropi). Poganska razlaga simbolizira zmaja kot za\xc5\xa1\xc4\x8ditnika (pripisujejo mu mo\xc4\x8d in zvitost), primer je vali\xc5\xbeanski zmaj Y Ddraig Goch (dobesedno rde\xc4\x8di zmaj), ki nastopa tudi v dr\xc5\xbeavni zastavi Walesa. Dana\xc5\xa1nji grbi z zmaji izhajajo iz heraldi\xc4\x8dnega simbola, ki se je sprva pojavil na \xc5\xa1\xc4\x8ditih srednejve\xc5\xa1kih vitezov.\n_START_SECTION_\nPomen glavne literarne osebe\n_START_PARAGRAPH_\nPomen zmaja v pravljici je zelo negativen, ker ljudi ustrahuje, se baha in pastirjem krade ovce. Povzro\xc4\x8di celotno napeto dogajanje, ki se na koncu sprevr\xc5\xbee zmaju v posmeh.\n_START_SECTION_\nVsebina\n_START_PARAGRAPH_\nV Petelinji vasi je stra\xc5\xa1il grozen zmaj, ki je vsako leto na Zmajskem polju izzival junake na dvoboj. Ampak nih\xc4\x8de si ni upal bojevati z njim, dokler se nekega leta ni oglasil pastir, da bi se bojeval, ker mu zmaj vsako leto ukrade pol \xc4\x8drede ovac. Zmaj se mu je posmehoval, ker je bil pastir majhen in \xc5\xa1ibak. A pastir mu je rekel, da ga izziva na dvoboj njegov oproda. Zmaja je zanimalo, kje je junak, ki se bo bojeval z njim. Pastir mu je odgovoril, da mu njegov oproda, ki je tako stra\xc5\xa1en, da bi ga \xc5\xbee sam pogled nanj ohromil, predlaga dvoboj na daljavo._NEWLINE_Zmaju se je zdelo sme\xc5\xa1no, ker junaka ne bi mogel sploh spoznati. Pastir mu je rekel, da ga bo sli\xc5\xa1al zjutraj, ko bo s svojim mo\xc4\x8dnim glasom priklical dan. Zmaj je bil \xc5\xa1e vedno prepri\xc4\x8dan v svojo zmago. Skupaj sta po\xc4\x8dakala na jutro. In zjutraj je zakikirikal petelin in naredil se je dan. Zmaj se je tako ustra\xc5\xa1il, da se je polulal in Zmajsko polje je zalila velika mlaka. Pastir je pregnal stra\xc5\xa1nega zmaja in v spomin se vas \xc5\xa1e danes imenuje Petelinja vas in mlaka sredi nje \xc4\x8crna ali Zmajska mlaka.\n_START_SECTION_\nInterpretacija\n_START_PARAGRAPH_\nV pravljici je motiv zmaja, ki ni junak, ampak vzbuja posmeh. Najbolj sme\xc5\xa1no je, da ga je premagal \xc5\xa1ibak in majhen pastir, ampak ne z mo\xc4\x8djo, temve\xc4\x8d z glavo. Nauk pravljice je, da se ne sme\xc5\xa1 hvaliti in druge ljudi podcenjevati in zani\xc4\x8devati, ker te hitro doleti kazen.'